9.3.2023
EL
Επίσημη Εφημερίδα της Ευρωπαϊκής Ένωσης
L 71/1
II (Μη νομοθετικές πράξεις)
ΚΑΝΟΝΙΣΜΟΙ ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2023/511 ΤΗΣ ΕΠΙΤΡΟΠΗΣ της 24ης Νοεμβρίου 2022 για τη συμπλήρωση του κανονισμού (ΕΕ) αριθ.
575/2013 του Ευρωπαϊκού Κοινοβουλίου και του Συμβουλίου όσον αφορά τα ρυθμιστικά τεχνικά πρότυπα για τον υπολογισμό των σταθμισμένων ως προς τον κίνδυνο ποσών ανοιγμάτων οργανισμών συλλογικών επενδύσεων σύμφωνα με την προσέγγιση βάσει εντολής (Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΕ) αριθ.
575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και για την τροποποίηση του κανονισμού (ΕΕ) αριθ.
648/2012 (1), και ιδίως το άρθρο 132α παράγραφος 4 τρίτο εδάφιο, Εκτιμώντας τα ακόλουθα: (1)
Για να αποφευχθεί η αδικαιολόγητη μεταβλητότητα των κεφαλαιακών απαιτήσεων μεταξύ των ιδρυμάτων και να καταστεί λειτουργική η προσέγγιση βάσει εντολής σε περιπτώσεις όπου δεν υπάρχουν επαρκείς πληροφορίες, είναι αναγκαίο να προσδιοριστεί η μέθοδος υπολογισμού του σταθμισμένου ως προς τον κίνδυνο ποσού ανοίγματος για έναν οργανισμό συλλογικών επενδύσεων (ΟΣΕ) στο πλαίσιο της προσέγγισης βάσει εντολής για τις περιπτώσεις στις οποίες οι ελλείπουσες εισροές δεν επιτρέπουν τον υπολογισμό του σταθμισμένου ως προς τον κίνδυνο ποσού ανοίγματος.
(2)
Όταν ένας ΟΣΕ πραγματοποιεί συναλλαγές επί παραγώγων και τα υποκείμενα στοιχεία των παραγώγων ή ο υποκείμενος κίνδυνος των θέσεων των παραγώγων είναι άγνωστα, το κόστος αντικατάστασης των θέσεων δεν μπορεί να προσδιοριστεί από τα ιδρύματα και, ως εκ τούτου, ούτε η αξία ανοίγματος τους.
Στην περίπτωση αυτή, τα ιδρύματα θα πρέπει να βασίζουν τους υπολογισμούς τους στο ονομαστικό ποσό της θέσης ενός παραγώγου, το οποίο θα είναι συνήθως γνωστό και θα είναι ο καλύτερος δείκτης του μεγέθους της θέσης, παρέχοντας, ως εκ τούτου, μια προσέγγιση στην αξία ανοίγματος.
(3)
Όταν η εντολή του ΟΣΕ δεν αποκλείει τη σύναψη συναλλαγών επί παραγώγων, αλλά δεν περιλαμβάνει επαρκείς πληροφορίες για να προσδιοριστεί κατά πόσον ένα υποκείμενο άνοιγμα συνιστά άνοιγμα εντός ή εκτός ισολογισμού, δεν μπορεί να αποκλειστεί το ενδεχόμενο να συσταθεί τέτοιο άνοιγμα.
Ως εκ τούτου, είναι αναγκαίο να συμπεριληφθεί το άνοιγμα αυτό στον υπολογισμό των σταθμισμένων ως προς τον κίνδυνο ποσών των ανοιγμάτων του ΟΣΕ.
(4)
Όταν η εντολή δεν παρέχει επαρκείς πληροφορίες σχετικά με την αξία ανοίγματος της εν λόγω θέσης, δεν μπορεί να αποκλειστεί ότι η αξία ανοίγματος είναι το πλήρες ονομαστικό ποσό της θέσης σε παράγωγα.
(5)
Όταν η εντολή δεν προσδιορίζει το ονομαστικό ποσό της θέσης σε παράγωγα, για να εξασφαλιστεί αρκούντως συνετή προσέγγιση, το ποσό αυτό θα πρέπει να προκύπτει από το μέγιστο ονομαστικό ποσό των παραγώγων που επιτρέπεται βάσει της εντολής.
(1) ΕΕ L 176 της 27.6.2013, σ.
1.